Oficialusis leidinys 320 E , 15/12/2005 p. 0066 - 0069



P6_TA(2005)0064 Europos investicijų bankas (2003) Europos Parlamento rezoliucija dėl Europos investicijų banko 2003 metų veiklos ataskaitos (2004/2187(INI)) Europos Parlamentas, - atsižvelgdamas į EB Sutarties 266 ir 267 straipsnius dėl Europos investicijų banko (EIB) įsteigimo ir prie EB Sutarties pridėtą protokolą dėl Europos investicijų banko statuto, - atsižvelgdamas į 1996 m. gegužės 15 d. Pirmininkų sueigos sprendimą vadovaujant atsakingam komitetui organizuoti kasmetines diskusijas dėl skolinimo prioritetų, metinio pranešimo bei dėl EIB veiklos krypčių, - atsižvelgdamas į EIB grupės 2003 metų veiklos pranešimą, jos bendrą 2004-2006 m. veiklos planą, Europos investicijų fondo (EIF) 2003 metų pranešimą, 2003 finansinių metų Audito komiteto ataskaitą ir valdymo komiteto atsakymus bei EIB pirmininko klausymus atsakingame komitete 2004 m. lapkričio 23 d., - atsižvelgdamas į 2004 m. birželio 2 d. pareiškimą dėl EIB valdymo, - atsižvelgdamas į Audito Rūmų 2003 m. kasmetiniame pranešime išdėstytas pastabas, - atsižvelgdamas į 2000 m. sausio mėnesio Komisijos ir EIB bendradarbiavimo susitarimą, - atsižvelgdamas į Europos Vadovų Tarybos susitikimų 2000 m. kovo 23 ir 24 d. Lisabonoje, 2001 m. birželio 15 ir 16 d. Gioteborge bei 2003 m. gruodžio 12 ir 13 d. Briuselyje pirmininkavusių valstybių narių išvadas, - atsižvelgdamas į 2004 m. balandžio 22 d. Europos Parlamento rezoliuciją dėl Europos investicijų banko 2002 metų veiklos ataskaitos [1], - atsižvelgdamas į Europos Parlamento Darbo tvarkos taisyklių 112 straipsnio 2 dalį ir 45 straipsnį, - atsižvelgdamas į Europos Parlamento Ekonomikos ir pinigų politikos komiteto pranešimą (A6-0032/2005), A. kadangi EIB yra valstybinis bankas, įsteigtas EB sutartimi kaip privilegijuota finansinė institucija, turinti siekti Europos Sąjungos tikslų investuotadama į projektus veikdama kaip tokių investicijų katalizatorius, o Lisabonos ir Gioteborgo Europos Vadovų Tarybų susitikimuose buvo dar kartą patvirtintas EIB indėlis siekiant šių tikslų; kadangi Europos Vadovų Taryba minėtų susitikimų metu plačiai išaiškino šių tikslų esmę, tai yra, kad šiais tikslais siekiama sukurti žiniomis ir socialine sanglauda pagrįstą ekonomikos sistemą, kuri atsižvelgtų į vietos ir pasaulinius aplinkos apsaugos diktuojamus apribojimus, B. kadangi šių Europos Tarybos Vadovų susitikimų metu Europos Sąjunga iškėlė sau tikslą tapti konkurencingiausia ir dinamiškiausia žiniomis pagrįsta ekonomika pasaulyje, kurioje tvarus ekonomikos augimas reikštų daugiau ir geresnių darbo vietų, tvirtesnę socialinę sanglaudą ir aplinkos apsaugos reikalavimų laikymąsi; kadangi šiam tikslui pasiekti reikia didelių investicijų; kadangi pripažinta EIB vaidmens svarba, ypač įgyvendinant "Augimo" iniciatyvą; kadangi Europos Parlamentas taip pat pabrėžė ypatingą rizikos kapitalo, mažųjų ir vidutinių įmonių (MVĮ) ir žmogiškojo kapitalo finansavimo iš nuosavų išteklių svarbą, C. kadangi tarp atskirų valstybių narių yra didelių MVĮ suteikiamų kreditų paklausos ir skiriamų kreditų skirtumų, D. kadangi 2003 m. suteiktų paskolų suma buvo 46,6 milijardo eurų, susidedanti iš 37,3 milijardo eurų ES šalims (80 proc.), 5,7 milijardo eurų naujoms ir būsimoms valstybėms narėms, 3,6 milijardo eurų valstybėms partnerėms, įskaitant 2,1 milijardo eurų Europos-Viduržemio jūros regiono partnerystės valstybėms ir 0,5 milijardo eurų Afrikos, Karibų jūros baseino bei Ramiojo vandenyno valstybėms ir užjūrio šalims bei teritorijoms, o iš jų 40 procentų paskolų buvo suteikta per tarpininkaujančius bankus, E. kadangi EIB svarba Sąjungos institucinėje struktūroje, didelis kapitalas, kurį jis valdo ar kurį jis veikia kaip katalizatoriusbei kapitalo dalies kilmė iš Sąjungos biudžeto yra pakankama priežastis pateisinti nuolatinį EIB dialogą su Europos Parlamentu, Taryba ir Komisija, taip pat Audito Rūmų (tais atvejais, kai kalba eina apie Europos Sąjungos kapitalą) ir Europos kovos su sukčiavimu tarnybos kontrolę, F. kadangi EIB vaidina svarbų vaidmenį ir turi skatinamąjį poveikį sutelkiant kitus finansavimo šaltinius, skatinant privataus sektoriaus dalyvavimą ir pasidalijimą rizika, ypač naudojantis rizikos kapitalo instrumentais ir teikiant garantijas, 1. džiaugiasi dėl EIB 2003 metų veiklos ataskaitos ir dėl skaidresnės viešai pateiktos informacijos bei dėl gerų ryšių, užmegztų su EIB. Tikslai 2. ragina EIB toliau aktyviai remti Lisabonos ir Gioteborgo Europos Vadovų Tarybos susitikimuose suformuotą strategiją, ypač per "Naujovė 2010" iniciatyvą ir "Augimo" iniciatyvą finansuojant infrastruktūrų programas bei mokslinių tyrimų ir plėtros projektus bei veikiant kaip katalizatoriui valstybės ir privačioms investicijoms; siūlo, kad EIB glaudžiau bendradarbiautų su Komisija ir Europos centriniu banku dėl protingų taisyklių, leidžiančių suteikti atitinkamas paskolas nepažeidžiant valstybių narių viešojo įsiskolinimo tęstinumo, nustatymo; 3. skatina EIB teikti prioritetą transeuropinių tinklų finansavimui; remia EIB sprendimą daugiau investuoti į atsinaujinančios energijos sektorių ir laikyti šiltnamio efektą sukeliančių dujų emisijos prevenciją svarbiu kriterijumi atrenkant remtinus projektus; 4. sveikina EIB, kad toliau plėtojamos smulkiam verslui prieinamos paskolos; ragina EIB taip pat atkreipti dėmesį ir į socialinės ekonomikos bei vietinių paslaugų sektorių, kuris, atsižvelgiant į dabartines demografines tendencijas, yra labai svarbus užtikrinant optimalų dalyvavimą darbiniame gyvenime ir socialinę sanglaudą; 5. siekiant sumažinti didelius skirtumus tarp valstybių narių, ragina EIB pagerinti paskolų MVĮ suteikimą tose valstybėse narėse, kurios atsilieka pagal gaunamas EIB paskolas; 6. atkreipia dėmesį į JT tarptautinius mikrokredito metus ir ragina EIB tai įtraukti į 2005 m. programas; 7. ragina EIB priimti konkrečias taisykles, apibrėžiančias jam pateiktų projektų įvertinimo kokybinius kriterijus ir sistemingą gautų rezultatų nagrinėjimą ir leidžiančios įvertinti realų indėlį siekiant Lisabonos strategijos tikslų; 8. pripažįsta ekonominį ir socialinį EIB veiklos poveikį skatinant MVĮ augimą ir užimtumą; tačiau ragina EIB šį poveikį padidinti pagerinant MVĮ pasinaudojimo rizikos kapitalu administracines struktūras ir skatinant vietinių ir regioninių finansinių partnerių galimybes pasinaudoti jo veikla; Kriterijai ir vertinimas 9. sveikina EIB padarius progresą paskutiniaisiais metais nustatant Sąjungos remiamų projektų atrinkimo kriterijus; ragina jį išaiškinti antrankos kriterijus ir konkrečiai įvertinti rezultatus tikslų atžvilgiu; 10. primygtinai reikalauja sumažinti didelę administracinę naštą MVĮ ir bankams, kad jie galėtų turėti daugiau naudos iš EIF kapitalo; ragina atkreipti ypatingą dėmesį į "Naujovė 2010" iniciatyvą ir sumažinti projektams keliamus reikalavimus; 11. pripažįsta EIB norą prisidėti prie Lisabonos proceso, pabrėžia svarbų EIF vaidmenį, atliekamą per "Naujovė 2010" iniciatyvą, ir ragina EIB sustiprinti savo, kaip Sąjungos modernizavimo finansinės varomosios jėgos, vaidmenį, pirmiausia per paramą moksliniams tyrimams, ir ypač pramonės šakoms, naudojančioms aukštąsias technologijas; 12. ragina EIB, veikiant už Sąjungos ribų, išaiškinti tokios savo veiklos už ES ribų virš labai bendro Komisijos įgaliojimo kriterijus, remiantis Europos Parlamento rekomendacijomis dėl bendradarbiavimo ir Pasaulio Banko bei kitų plėtros bankų rekomendacijomis; 13. remia EIB pastangas optimaliai koordinuoti veiksmus su Komisija pasinaudojant bendra darbo grupe; siūlo oficialiai įteisinti šį koordinavimą ir į jį įtraukti Europos Parlamentą; 14. skatina EIB atlikti išsamesnį tyrimą dėl Sąjungos ir EIB investicijų indėlio regionų plėtrai ir apibrėžti atitinkamus rodiklius, kaip rekomenduoja jo paties veiklos vertinimo skyrius; 15. rekomenduoja, kad EIB ir toliau tiksliau nustatinėtų savo pasaulinių paskolų galutinio paskirstymo kriterijus, ir skatina EIB sukurti skaidrią procedūrą, kad būtų galima patikrinti ir įvertinti, kaip tarpininkaujantys bankai naudoja paskolas, ypač todėl, kad būtina patikrinti, ar galutiniai gavėjai iš tikrųjų turi naudos iš palankaus EIB suteikiamų paskolų pobūdžio; mano, kad EIB turėtų imtis aktyvaus vaidmens prižiūrint pasaulines paskolas ir, jei reikia, padidinant jų skatinimą ir suteikimą; 16. ragina Audito Rūmus užtikrinti, kad dėl EIB teikiamų paskolų sąlygų ir subsidijų, kurias įgalintas skirti įvairiems projektams, tam tikri gavėjai negalėtų gauti netiesioginės naudos iš nederamų subsidijų, kai jie gali gauti finansavimą rinkoje; primygtinai ragina EIB suteikti Audito Rūmams neribotą prieigą prie tam reikalingos informacijos, įskaitant, kur reikia, konfidencialios ar rinkos požiūriu jautrios komercinės informacijos; Skaidrumas ir atsakomybė 17. sveikina EIB padarius pažangą bendraujant su visuomene ir nevyriausybinėmis organizacijomis (NVO) ir paskelbus pranešimus dėl EIB projektų besivystančiose šalyse aplinkos ir jų socialinio poveikio įvertinimo; 18. rekomenduoja vystyti specialią informacijos kampaniją apie EIB veiklą MVĮ atžvilgiu naujose valstybėse narėse; 19. labai pritaria 2004 m. birželio 15 d. Direktorių valdybos priimtiems pasiūlymams dėl skaidrumo; ketina aktyviai dalyvauti šiame pranešime numatytoje konsultacijų procedūroje, susijusioje su Jungtinių Tautų konvencijos dėl teisės gauti informaciją, visuomenės dalyvavimo priimant sprendimus ir teisės kreptis į teismus aplinkosaugos klausimais (Orhuso Konvencijos) įgyvendinimu; pabrėžia, kad konsultacijų procedūros metu svarbu atsižvelgti į institucijų ir NVO pateiktus prašymus; 20. mano, kad, sutinkamai su vertinimo komiteto kasmetine ataskaita ir veiklos vertinimo skyriaus rekomendacijoms, didesnis dėmesys turi būti sutelkiamas EIB audito pagerinimui; mano, kad šiame procese turi dalyvauti Europos Parlamentas; 21. atsižvelgdamas į pasikartojančius kaltinimus spaudoje, susijusius su galimais vyresniųjų EIB vadovaujančių darbuotojų interesų konfliktais, pritaria EIB sprendimui po minėto pranešimo A6-0032/2005 priėmimo pateikti paaiškinimus šiuo klausimu; su malonumu pritaria EIB Statuto ir Darbo tvarkos taisyklių pakeitimams, susijusiems su valdymu, kurie buvo padaryti po 2004 m. gegužės 1 d. dėl Europos Sąjungos plėtros į ją įstojus dešimčiai naujų valstybių narių; pritaria sprendimui paskelbti EIB interneto svetainėje visus elgesio kodeksus, kurie taikomi EIB sprendimus priimančioms institucijoms; 22. ragina EIB ir toliau kasmet pateikinėti Europos Parlamentui ir visuomenei raštišką ataskaitą apie veiksmus, kurių buvo imtasi siekiant pagerinti jo veikimą pagal laiku priimtą 2004 m. balandžio 22 d. Europos Parlamento rezoliuciją; tuo tarpu pripažįsta, kad būtina toliau tirti, kokias priemones reikėtų panaudoti siekiant pagerinti EIB priežiūrą tiek jo nuosavų lėšų, tiek iš Europos Sąjungos biudžeto jam skirtų lėšų panaudojimo srityse; *** 23. paveda Pirmininkui perduoti šią rezoliuciją Tarybai, Komisijai ir EIB. [1] Priimti tekstai, P5_TA(2004)0371. --------------------------------------------------